b'\n_START_ARTICLE_\nMojiceja Podgor\xc5\xa1ek\n_START_SECTION_\n\xc5\xbdivljenjepis\n_START_PARAGRAPH_\nPisateljica \xc5\xbeivi v Selu pri Ihanu (ob\xc4\x8dina Dom\xc5\xbeale). Preden se je zaposlila kot bibliotekarka in u\xc4\x8diteljica na O\xc5\xa0 Jurija Vege v Morav\xc4\x8dah, se je ukvarjala z novinarskim delom. Diplomirala je na Fakulteti za dru\xc5\xbebene vede v Ljubljani s podro\xc4\x8dja kulturologije in uspe\xc5\xa1no zagovarjala magisterij na Filozofski fakulteti s podro\xc4\x8dja bibliotekarstva, informacijske znanosti in knjigarstva. V letu 2009 je vpisala doktorski \xc5\xa1tudij na Pedago\xc5\xa1ki fakulteti s podro\xc4\x8dja raziskovanja ljudskih in umetnih pravljic.\n_START_SECTION_\nDelo\n_START_PARAGRAPH_\nMojiceja Podgor\xc5\xa1ek pi\xc5\xa1e kratke zgodbe, pravljice, basni in romane za najstnike. Veliko pozornost posve\xc4\x8da zgodbam za otroke s posebnimi potrebami, predvsem za otroke z motnjo branja in pisanja \xe2\x80\x93 disleksijo. Napisala je prvo slovensko slikanico Medo re\xc5\xa1i vsako zmedo, ki je popolnoma prilagojena otrokom z disleksijo. Slikanica je bila leta 2008 nominirana za "Izvirno slovensko slikanico".  Pi\xc5\xa1e tudi zgodbe za revije ter objavlja strokovne \xc4\x8dlanke. V letu 2010 je bila po \xc5\xa1tevilu izposojenih knjig v splo\xc5\xa1nih knji\xc5\xbenicah na 7. mestu med slovenskimi pesniki in pisatelji._NEWLINE_S svojimi zgodbami je najmlaj\xc5\xa1im pribli\xc5\xbeala tudi znamenite Slovence: Jurija Vego z zgodbo O pastir\xc4\x8dku, ki je znal ra\xc4\x8dunati; Primo\xc5\xbea Trubarja  - O mlinarju, ki je za knjigo mlin prodal, Daneta Zajca - O de\xc4\x8dku z rumenim ma\xc4\x8dkom in Franceta Pre\xc5\xa1erna - O de\xc4\x8dku, ki je pisal pesmi. Njena dvojezi\xc4\x8dna zgodba (v slovenskem in romskem jeziku) z naslovom O de\xc4\x8dku, ki se je bal vode pa govori o romski problematiki.'